Mens roei spesies 'op ongekende skaal' uit | Netwerk24
Mens roei spesies 'op ongekende skaal' uit
05 Junie 2020 22:34
Nog 'n renosterhoring word afgesaag.
Renosters in drie natuurreservate in Noordwes is op die vooraand van Wêreld­omgewingsdag onthoring om hulle hopelik uit die kloue van stropers te hou.
"Tientalle" renosters is onthoring in die Pilanesberg-, Mafikeng- en Botsalano-natuurreservaat. Laasgenoemde is ook naby Mafikeng, teenaan die grens met Botswana.
Nico Jacobs, stigter van Rhino 911, sê hulle het verlede maand gedurende een van dié operasies 'n leeuwyfie vanuit die lug gesien wat besig was om aan 'n renosterkarkas te vreet. Hy was waarskynlik reeds gestroop.
"Ek het al soveel opgekapte renosters gesien. Wat is die oplossing?" sê Jacobs.
"Vir hulle om tussen leeus en olifante te kom stroop . . . dis 'n groot waagstuk vir so 'n klein dingetjie."
Dit was Vrydag Wêreldomgewingsdag en wetenskaplikes het Maandag met dié herdenking in gedagte nuwe navorsing bekend gemaak wat daarop dui dat die mens ander spesies op 'n bykans ongekende skaal uitroei.
In 'n studie deur die Amerikaanse Nasionale Wetenskapakademie is bevind die tempo waarin spesies uitsterf, is besig om te versnel, berig The New York Times.
'n Renoster wat in die Pilanesberg-natuurreservaat verdoof is, slaan in die stof neer.
'n Veearts gebruik die geleentheid om die renoster te ondersoek voordat haar horing afgesaag word.
Daar word voorspel dat minstens 500 gewerweldes binne die volgende tien jaar gaan verdwyn. Sonder die mens se teenwoordigheid sou dit eers oor 'n natuurlike tydperk van 16 000 jaar gebeur het.
Die 500, 'n geraamde 1,7% van alle vertebrata wat aan ons bekend is, is "kritiek bedreig". Dit beteken daar is minder as 1 000 van elk van daardie spesies oor.
Volgens die Internasionale Renosterstigting is daar net 27 000 renosters oor. Hulle is reeds 30 miljoen jaar op aarde.
"Ons gee die renosterbevolking hopelik 'n kans om weer aan te was deur hulle te onthoring," sê Pieter Nel, waarnemende bewaringshoof van die Noordwes-parkeraad.